Nelia Engelbrecht | byderhand
Rusplekstories in De Jonge Akker
Maart 16, 2017 Maart 17, 2017 ~ byderhand2015	~ Lewer kommentaar
Wie hou nie daarvan om 'n storie te lees met 'n beker koffie in die hand nie? Besoekers aan die gewilde De Jonge Akker koffiewinkel op die NWU Potchefstroomkampus, kan nou terugsit en 'n kortverhaal of kinderstorie op hulle selfone geniet. Wat die verhale nog meer besonders maak is dat die gebeure in Potchefstroom afspeel.
Met die vriendelike samewerking van De Jonge Akker, is die Rusplekstories sedert die middel van Augustus 2016 in dié gesellige koffiewinkel beskikbaar.
Die gedagte van plekspesifieke digitale literatuur is dat die werk op 'n plek gelees word wat op een of ander wyse met die werk verband hou. 'n Koffiewinkel in die hart van die kampus is daarom 'n ideale plek om verhale te lees wat op die kampus, die Bult en in die dorp afspeel.
Die groot verskeidenheid verhale sluit in ligte liefdesverhale, verhoudingsverhale, herinneringsketse, 'n speurverhaal, asook verhale met 'n meer literêre strekking. Die jonges van gees sal ook plesier hê in 'n sestal kinderstories.
Van die skrywers in die projek is bekende gesigte op die kampus, soos Duane Aslett (dosent in forensiese rekeningkunde en koshuisvader van Veritas), Nelia Engelbrecht (redakteur van Eish!), en Sophia Kapp (voormalige dosent in vertaalkunde en tans taaladviseur by die Virtuele Instituut vir Afrikaans). Die prettige kinderstorie, Melkskommels vir Minki, is die werk van sanger Deon Meiring en die kinderboekillustreerder, Zinelda McDonald. Ander bekende skrywers en name is Harry Kalmer, Helene de Kock, Martie Swanepoel, Carié Maas, Marlize Hobbs, Frederick J. Botha en Susan Lombaard. Heelparty van die skrywers en kunstenaars is reeds vir hulle werk bekroon. Die versameling verhale sluit ook werk van jonger skrywers en voormalige en huidige skryfkunsstudente in.
Om die verhaal te kan lees, skandeer mens die QR-kode binne die spyskaart – en die verhaal verskyn in 'n oogwink op jou selfoonskerm. Daar is ook 'n gemaklike leerbanke waar mens tussen regte boeke, verhale in 'n nuwe formaat kan ervaar. WiFi is in De Jonge Akker beskikbaar.
Die Rusplekstories is deel van 'n plekspesifieke digitale literatuurprojek van die Vakgroep Skryfkuns. Byderhand 2015 is as deel van die Woordkunsprogram by Clover Aardklop Nasionale Kunstefees aangebied. In die projek wat uit vier subprojekte bestaan het, is skrywers en kunstenaars met 'n Potchefstroomverbintenis genooi om werk spesiaal vir Byderhand te skep. Vier subprojekte was deel van die produksie, naamlik Tuinverse in die Botaniese Tuin, Rusplekstories by die Boeke-Oase, 'n Dwaalverhaal by die Hoër Tegniese Skool en Taxistrips op die FNB-pendelroete.